**Orden og værdiregelsæt Sct. Jacobi Skole og Dagtilbud**

***Her behandler vi andre, som vi gerne selv vil behandles***

Sct. Jacobi Skole og Dagtilbuds værdigrundlag er:

 **ligeværd,** **anerkendelse, faglighed, alsidighed, fællesskab og udvikling**.

Værdigrundlaget gælder i enhver sammenhæng for den enkelte elev, for samarbejdet med forældre, personalet og for Sct. Jacobi dagtilbud og skole som helhed. Det betyder, at:

* alle har et ansvar for at opfylde Sct. Jacobi dagtilbud og skoles vision
* alle har et ansvar for at skabe et godt dagtilbud og en god skole med plads til alle
* alle har et ansvar for møde barnet/den unge, hvor barnet/den unge er i sin egen udvikling
* alle har et ansvar for at skabe progression i læringen for alle børn og unge på Sct. Jacobi dagtilbud og skole
* alle har et ansvar at udvikle et læringsmiljø, som fremmer social, fysisk/kropslig, psykisk, sensorisk, sproglig, personlig, faglig og alsidig læring
* alle har et ansvar for at være fagligt søgende, nytænkende, innovative og kreative for børn/unges læring
* alle har et ansvar for at udvikle de bedste lærings-, samarbejds- og udviklingsbetingelser både for børn/unge, forældre, ansatte og andre samarbejdspartnere
* alle har et ansvar for i læringsaktiviteterne at begrænse virkningerne af psykiske, fysiske, sproglige eller sensoriske funktionsvanskeligheder
* alle har et ansvar for at udvikle læringsaktiviteter, som peger mod børn/unges inklusion i det almindelige fællesskab med så høj grad af chancelighed som muligt
* alle har et ansvar for at børn/unge udfolder egne alsidige potentialer mest muligt inden for egne ressourcer, herunder hvor det opfylder barnets/den unges behov i særlig grad udvikling af praktisk faglig læring
* alle har et ansvar for at udvikle et læringsmiljø, som fremmer børn/unges trivsel og fysiske/psykiske sundhed
* alle har et ansvar for at udvikle de fysiske og teknologiske rammer, der tilgodeser alle børn og unge i dagtilbud og skole

På Sct. Jacobi skole færdes mange mennesker hver dag. Derfor er det nødvendigt, at vi har nogle retningslinjer for vort samvær og færden på og omkring skolen, således at alle kan føle sig trygge og godt tilpas.

**I starten af et skoleår udarbejder klasserne samværsregler ud fra skolens værdi og ordensregler, så eleverne får indflydelse på og ejerskab for de regler, som skal være i deres klasse.**

På Sct. Jacobi Skole møder vi vores elever med positive forventninger til, at de vil og kan lære og udvikle sig. På Sct. Jacobi Skole er vores menneskesyn, **at alle børn gør det bedste de kan, hvis de kan** - og når de ikke kan, er det vores opgave som voksne at tage ansvaret for, at der er overensstemmelse mellem de krav vi møder eleverne med, og de ressourcer eleverne har.

På Sct. Jacobi Skole er det vores opgave at sætte eleverne i stand til at indfri vores og samfundets forventninger til dem. Det er et samarbejde mellem skolen, forældrene og eleven som påbegyndes, når eleven starter på skolen. Forældre støtter op om skolens forventninger ved selv at møde barnet/den unge med samme forventninger i hjemmet.

Vi møder eleverne med følgende forventninger:

* **Jeg forstår, at jeg går i skole for at lære**
* **Jeg lytter og accepterer hvad de voksne siger**
* **Jeg holder mig til min opgave**
* **Jeg taler respektfuldt til andre**
* **Jeg håndterer mine konflikter fredeligt**
* **Jeg overholder skolens regler**
* **Jeg behandler skolen og skolens ting ordentligt**

**Omgangstone og sprog**

Sct. Jacobi Skole er vores fælles ”arbejdsplads”. Vi skal vise hensyn til hinanden. Det vil sige, at vi skal behandle hinanden ordentligt og snakke til hinanden i et pænt og høfligt sprog. Eleverne forventes at følge de ansattes anvisninger. Bandeord og gadeslang hører ikke hjemme på vores skole. På Sct. Jacobi Skole accepterer vi ikke mobning, og vi har en antimobbestrategi.

**Mobiltelefoner**

En mobiltelefon er nyttig i mange situationer, mens den i andre situationer virker forstyrrende. For mange elever på Sct. Jacobi Skole kan telefonen være en exitstrategi eller en tryghedsskabende/stressreducerende faktor. Der kan derfor laves særlige individuelle aftaler omkring brug af mobiltelefoner, ellers er det klassens regler der gælder for den enkelte elev. Der må ikke tages billeder med telefonen uden samtykke fra dem, som man ønsker at fotografere.

**Skolens inventar, materialer og bygninger**

Alle på Sct. Jacobi Skole behandler hinandens og skolens ting ordentligt. Det er en naturlig ting, at man rydder op efter sig selv og derved medvirker til, at skolen altid ser pæn og indbydende ud. Bliver materiale, inventar eller bygningerne beskadiget vurderer ledelsen i hvert enkelt tilfælde om erstatningspligt skal gøre sig gældende.

**Frikvarter**

På Sct. Jacobi Skole er der forskellige regler for frikvartererne alt afhængig af afdeling og hvilken alder eleverne har. Fælles for alle er, at eleverne altid er under opsyn, og det er derfor ikke tilladt at forlade skolen i skoletiden.

R**ygning og snus m.v.**

I Varde Kommune er alle skoler røg- snusfri og det gælder også Sct. Jacobi Skole.

**Alkohol og euforiserende stoffer**

Alkohol og euforiserende stoffer er ikke tilladt. Indtages det eller er elever påvirket i skoletiden, vil forældrene blive kontaktet med det samme, og eleven vil blive hjemsendt.

**Vold og krænkende adfærd**

Sct. Jacobi skole og Dagtilbud har nultolerance i forhold til vold på skolen, dette gælder både fysisk, psykisk og krænkende adfærd. Denne nultolerance er også gældende når lærer og elever færdes udenfor skolens område i skoletiden.

Efter episoder som omfatter vold/krænkende adfærd tages der pædagogiske og individuelle hensyn i forhold til den enkelte sag og involverede parter.

Kommer elever op at slås, eller gentagne gange bruger et uacceptabelt sprog, vil skolen tage kontakt til forældre/plejeforældre og der vil indenfor tre arbejdsdage, blive sat en dato for et møde med deltagelse fra ledelsen.

Yder en elev vold-, fysisk eller psykisk såvel som krænkende adfærd mod en anden elev eller voksen, vil der blive taget kontakt til forældrene/plejeforældrene med det samme. Eleven kan ud fra individuelle og pædagogiske hensyn herefter sendes med forældrene/plejeforældrene hjem.

Efter sager af så alvorlig karakter som ovennævnte, vurderer ledelsen ud fra de individuelle og pædagogiske hensyn, som ledelsen skønner, er for elevens og medarbejderens bedste. Eleven møder efter hjemsendelse først i skole igen, efter der er afholdt møde med ledelsen og forældre/plejeforældre.

Vedtaget i Fællesbestyrelsen den 25/10 2022